ועדת הכלכלה, כנסת 20, פרוטוקול מספר 844, 2018-11-05 11:45

איתן כבל: בוקר טוב לכם.

איתן כבל: גברתי מנהלת הוועדה, היועצת המשפטית, גברתי הרשמת, הדובר, הנושא שמונח על שולחננו הוא צו נתוני אשראי (אגרות) (תיקון), התשע"ח-2018.

איתן כבל: בבקשה, מי מציג את הצו?

שירלי אבנר: אני מן המחלקה המשפטית בבנק ישראל.

שירלי אבנר: קודם כול אני רוצה להודות לוועדה על קביעת הישיבה בהתרעה כל כך קצרה ועל קידום הנושא.

שירלי אבנר: אמנם צו נתוני אשראי הותקן לפני שנה אבל אנחנו בבנק ישראל נמצאים בהליכי הקמת המאגר בשלבים מתקדמים.

איתן כבל: אני מכיר.

איתן כבל: אני "על זה", מה שנקרא.

שירלי אבנר: אני שמחה לשמוע.

שירלי אבנר: הגענו למסקנה שנדרשים כמה תיקונים לצו, גם בעקבות שיחות שקיימנו עם הציבור הרחב, מסקנות שהגענו אליהן אגב ההקמה של המאגר ושיחה עם מחלקת חקיקת משנה, ואני אפרט.

שירלי אבנר: התיקון הראשון שאנחנו מבקשים הוא תיקון שבמסגרתו אנחנו מבקשים להוסיף עוד אגרה אחת, אגרה שיורית נקרא לה, בעד מסירת כל מידע מן המאגר שאין בגינו סעיף כזה או אחר.

שירלי אבנר: למשל אם לשכה פונה למאגר בנוגע ללקוח שביקש לקבל אשראי מנותן אשראי, שנתן את ההסכמה אבל לא קיים לגביו מידע בתוך המאגר מסיבה כזו או אחרת, בין אם בגלל שהוא עוד לא הגיע לגיל ובין אם בגלל שהוא ביקש לעשות "אופט-אאוט", אז המאגר מוסר חיווי על כך שאין למעשה מידע במאגר לגבי אותו לקוח.

לאה ורון: עורכת הדין אבנר, אם תוכלי לציין את גובה האגרות בכל אחד מן העניינים השונים.

שירלי אבנר: זה התיקון הראשון שאנחנו מבקשים.

שירלי אבנר: זה יהיה שקל אחד בעד מסירה בודדת של מידע.

שירלי אבנר: אם אתם מעדיפים אקריא את הסעיף ואז אסביר את התיקון.

איתן כבל: צריך להקריא, זה לא אם אנחנו רוצים.

שירלי אבנר: אני לא יודעת אם קודם להרחיב את המבוא ואז לקרוא את הסעיפים.

איתן כבל: אני אקריא את הצו ואז את תאמרי הסברים ונשמע אם יהיו שאלות.

איתן כבל: אם לא, אז בסדר.

איתן כבל: צו נתוני אשראי (אגרות) (תיקון), התשע"ט-2018 "בתוקף סמכותי לפי סעיפים 38(ד) ו-(ה) ו-116 לחוק נתוני אשראי, התשע"ו-2016 (להלן – החוק), בהתייעצות עם שר האוצר ובאישור ועדת הכלכלה של הכנסת, אני מצווה לאמור:

איתן כבל: (סעיף 6) כלומר הצו הזה הוא בעצם העלות של קבלת נתונים מהמאגר.

איתן כבל: פה פשוט לקחתם את העלות של אחד, וככל שעולים במספר פשוט עיגלתם למעלה ולמטה.

שירלי אבנר: בדיוק.

שירלי אבנר: עשינו מדרגות במקום מה שכתוב היום.

איתן כבל: העניין ברור לי.

שירלי אבנר: אולי רק לחדד בקשר לתחילת החוק.

שירלי אבנר: התייעצנו עם מחלקת חקיקת משנה במשרד המשפטים אגב הפעלת הסמכות שיש לנגידה להקדים מועד תחילתן של הוראות.

שירלי אבנר: הם אמרו שאמנם קיימת לנו אפשרות לתת למשל רישיון ללשכות לפי סעיף 19 לפקודת הפרשנות עוד לפני תחילתו של החוק.

שירלי אבנר: כביכול אנחנו יכולים לגבות את האגרות בעד הרישיון, כי זה חלק אינהרנטי ממתן הרישיון, עוד לפני שהחוק נכנס לתוקף.

שירלי אבנר: אבל אנחנו מעדיפים שהדברים יהיו ברורים, שלא יעלו שאלות.

איתן כבל: זה גם כן בעוד חודש–חודשיים.

שירלי אבנר: התחלנו כבר.

שירלי אבנר: יש לשכת אשראי שכבר קיבלה רישיון, ועוד אחת שאו-טו-טו תקבל.

שירלי אבנר: אז אנחנו רוצים לגבות את האגרה בעד רישיון.

לאה ורון: אז זו אגרה שנתית של 20,000 שקלים?

שירלי אבנר: כן.

שירלי אבנר: הנושא השני, שהאגרה בעד גישה למאגר הלא מזוהה של הלשכה היא בכדי שהם יוכלו לעשות את המודלים, להתחיל לפתח אותם עוד לפני כניסת החוק לתוקף.

איתן כבל: תודה.

איתן כבל: יש למישהו הערות?

איתן כבל: אין.

איתן כבל: אני מאשר את צו נתוני אשראי (אגרות) (תיקון), התשע"ט-2018.

איתן כבל: שיהיה בהצלחה.

איתן כבל: אצלנו לפחות זו ההחלטה האחרונה של הנגידה בקדנציה שלה.

שירלי אבנר: יש לי שבועיים להחתים אותה.

איתן כבל: תודה על שיתוף הפעולה.

איתן כבל: הישיבה נעולה.